amanoisuno/poetBack huggingface dataset:
奉和登會昌山應制 趙起 
睿想入希夷，真遊到具茨。玉鸞登嶂遠，雲輅出花遲。泉壑凝神處，陽和布澤時。六龍多順動，四海正雍熙。
冬日與群公泛舟焦山 王瓚 
江外水不凍，今年寒複遲。眾芳且未歇，近臘仍袷衣。載酒適我情，興來趣漸微。方舟大川上，環酌對落暉。兩片青石棱，波際無因依。三山安可到，欲到風引歸。滄溟壯觀多，心目豁暫時。況得窮日夕，乘槎何所之。縱步不知遠，夕陽猶未回。好花隨處發，流水趁人來。
度揭鴻嶺 慕容韋 
閩越曾為塞，將軍舊置營。我歌空感慨，西北望神京。
湘江 黃文 
瀟湘江頭三月春，柳條弄日搖黃金。鷓鴣一聲在何許，馬蹄不為行客留，心掛長林屢回首。
題龍陽縣青草湖 唐溫如 
西風吹老洞庭波，一夜湘君白髮多。醉後不知天在水，滿船清夢壓星河。
訾家洲 歐陽賓 
舊業分明桂水頭，人歸業盡水東流。春風日暮江頭立，不及漁人有釣舟。
題吉州龍溪 何敬 
龍溪之山秀而峙，龍溪之水清無底。狂風激烈翻春濤，四時佳境不可窮，仿佛直與桃源通。
過睦州青溪渡 楊彝 
天闊銜江雨，冥冥上客衣。潭清魚可數，沙晚雁爭飛。川穀留雲氣，鵜鶘傍釣磯。飄零江海客，欹側一帆歸。
闔閭城懷古 裴瑤 
五湖春水接遙天，國破君亡不記年。惟有妖娥曾舞處，古台寂寞起愁煙。
葦谷 鄭玉 
水會三川漾碧波，雕陰人唱采花歌。舊時白翟今荒壤，葦穀淒淒風雨多。
登岳陽樓 麻溫其 
湖邊景物屬秋天，樓上風光似去年。仙侶緱生留福地，極目江山何處是，一帆萬里信歸船。
經望湖驛 韋鎰 
大漠無屯雲，孤峰出亂柳。前驅白登道，顧失飛狐口。遙憶代王城，俯臨恒山後。累累多古墓，寂寞為墟久。豈不固金湯，終聞擊銅鬥。交歡初仗信，接宴翻貽咎。埋寶賊夫人，磨笄傷彼婦。功成行且薄，義立名不朽。莫慎纖微端，其何社稷守。身歿國遂亡，此立人君醜。
杪秋洞庭懷王道士 謝太虛 
漂泊日複日，洞庭今更秋。青桃亦何意，此夜催人愁。惆悵客中月，裴回江上樓。心知楚天遠，目送滄波流。謝客久已滅，微言無處求。空餘白雲在，客興隨孤舟。千里杳難盡，一身常獨遊。故園複何許，江漢徒遲留。
君山祠 周岳秀 
萬頃湖波浸碧天，旌封香火幾千年。風濤澎湃魚龍舞，江河願借吹噓便，應有神功在目前。
新樂府 馬逢 
溫穀春生至，宸游近甸榮。雲隨天上轉，風入禦筵輕。翠蓋浮佳氣，朱樓依太清。朝臣冠劍退，宮女管弦迎。
部落曲 馬逢 
蕃軍傍塞游，代馬噴風秋。老將垂金甲，閼支著錦裘。雕戈蒙豹尾，紅旆插狼頭。日暮天山下，鳴笳漢使愁。
從軍 馬逢 
漢馬千蹄合一群，單于鼓角隔山聞。沙塠風起紅樓下，飛上胡天作陣雲。
宮詞二首 馬逢 
金吾持戟護軒簷，天樂傳教萬姓瞻。樓上美人相倚看，紅妝透出水晶簾。玉樓天半起笙歌，風送宮人笑語和。月影殿開聞曉漏，水晶簾卷近秋河。